作者:陳允平
標題:摸魚兒
內容:倚東風、畫闌十二，芳陰簾幕低護。玉屏翠冷梨花瘦，寂寞小樓煙雨。腸斷處。悵折柳柔情，舊別長亭路。年華似羽。任錦瑟聲寒，瓊簫夢遠，羞對彩鶯舞。文園賦。重憶河橋眉嫵。啼痕猶濺紈素。丁香共結相思恨，空託繡羅金縷。春已暮。蹤燕約鶯盟，無計留春住。傷春倦旅。趁暗綠稀紅，扁舟短棹，載酒送春去。